आर्सनलको सहज जित
आर्सनलले इंग्लिस प्रिमियर लिगअन्तर्गत आइतबार घरेलु मैदानमा वाटफोर्डलाई ३–० ले पराजित गरेको छ । बिहीबार इटालियन क्लब एसी मिलानको मैदान सानसिरोमा २–० को जित हात पारेको लयलाई जारी राख्दै आर्सनलले राम्रो प्रदर्शन गर्‍यो ।
लन्डन — आर्सनलले इंग्लिस प्रिमियर लिगअन्तर्गत आइतबार घरेलु मैदानमा वाटफोर्डलाई ३–० ले पराजित गरेको छ । बिहीबार इटालियन क्लब एसी मिलानको मैदान सानसिरोमा २–० को जित हात पारेको लयलाई जारी राख्दै आर्सनलले राम्रो प्रदर्शन गर्‍यो ।यस जितसँगै दबाबमा रहेका प्रशिक्षक आर्सेन वेंगरलाई पनि केही राहत मिलेको छ ।आर्सनललाई स्कोडरान मुस्ताफीले आठौं मिनेटमा सुरुआती अग्रता दिलाए । मेसुट ओजिलको फ्रिकिकमा हेडरमार्फत गोल गर्दै जर्मन डिफेन्डर मुस्ताफीले घरेलु टोलीलाई अगाडि बढाए । दोस्रो हाफमा पिएर एमेरिक औबामेयाङले अग्रता दोब्बर पारे । उनले अफसाइड ट्रयाप बिट गर्दै हेनरिक मिखितार्यानको पासमा दर्शनीय गोल गरेका थिए । वाटफोर्डले ६२ औं मिनेटमा पेनाल्टीको अवसर पाए पनि कप्तान ट्रोय डिनीले त्यसको फाइदा उठाउन सकेनन् । एन्स्ले मेटल्यान्ड–नाइल्सले रोबर्ट परेरालाई लडाएपछि प्राप्त पेनाल्टीमा डिनीको प्रहार गोलरक्षक पिटर चेकले सहज बचाउ गरे । मिखितार्यानले ७७ औं मिनेटमा गोल गर्दै आर्सनलको जित पक्का गरे । पछिल्लो १४ मध्ये आठ खेलमा पराजय भोगेको आर्सनल अंक तालिकाको छैटौं शानमा यथावत् छ ।शनिबारको खेलमा चेल्सीले घरेलु मैदानमा क्रिस्टल प्यालेसलाई २–१ ले हरायो । पाँचौं स्थानमा रहेको चेल्सीको ५६ अंक छ । उसको जितमा विलियन र मार्टिन केलीको आत्मघाती गोल सामेल थियो । अन्य खेलमा एभरटनले ब्राइटनलाई २–०, न्युकासल युनाइटेडले साउथह्याम्पटनलाई ३–०, लेस्टरले वेस्ट ब्रुमलाई ४–१ र बर्नलीले वेस्ट ह्यामलाई ३–० ले हराए । यस्तै हडर्सफिल्ड टाउन र स्वान्सीले गोलरहित बराबरी खेले । शनिबारै पहिलो खेलमा म्यानचेस्टर युनाइटेडले लिभरपुललाई २–१ ले पराजित गरेको थियो ।बार्सा र रियल विजयीम्याड्रिड (एएफपी)– स्पेनी ला लिगमा शनिबार राति बार्सिलोना र रियल म्याड्रिड दुवै विजयी रहे । बार्सिलोनाले लियोनल मेसीको अनुपस्थितिमा पुछारको मालागालाई २–० ले हरायो । यससँगै बार्सिलोनाले शीर्षस्थानमा ११ अंकको अग्रता प्राप्त गरेको छ । मेसी आफ्ना तेस्रो छोराको जन्मका कारण खेलमा उपस्थित हुन सकेनन् । उनीबिना बार्सिलोनाका लागि लुइस स्वारेज र फिलिपे कोउटिन्होले गोल गरे । अर्को खेलमा क्रिस्टियानो रोनाल्डोको दुई गोलमा रियलले आइबरलाई २–१ ले हरायो । यस्तै अर्को महत्त्वपूर्ण खेलमा भ्यालेन्सियाले सेभियालाई २–० ले पन्छायो ।